Ukoliko bi izbori bili održani ove nedelje, na njih bi izašlo 46 odsto građana, pokazalo je istraživanje agencije Faktor plus, koje je rađeno na uzorklu od 1.200 ispitanika od 27. januara do 3. februara. Prema ovom istraživanju 32 odsto građana je izričito reklo neće izaći na izbore, dok 22 odsto ne zna ili nema stav.

Srpska napredna stranka (SNS) zadržala je i tokom januara ubedljivu natpolovičnu prednost i uživa podršku 53,6 odsto građana, dok je Savez za Srbiju (SzS) doživeo neznatan pad u odnosu na decembar i za njega bi glasalo 10,3 procenata birača, navodi se u poslednjem zajedničkom istraživanju „Blica“ i agencije Faktor plus.

Socijalistička partija Srbije (SPS) je na trećem mestu sa 9,5 odsto podrške.

Kako se navodi u rezultatima istraživanja javnog mnjenja, koje „Blic“ objavljuje, Srpski patriotski savez (SPAS) Aleksandra Šapića se i dalje, kao i proteklih nekoliko meseci, nalazi na 4,3 odsto podrške, dok Pokret slobodnih građana (PSG) i Stranka moderne Srbije (SMS) u koaliciji imaju šest procenata glasova.

Partija ujedinjenih penzionera Srbije (PUPS) ima podršku 3,6 odsto birača, a Srpska radikalna stranka (SRS) 3,3.